Savivalda ir jos institucijos. Rotušė

Magistrato sudėtis

1590 m. suteikus Kėdainiams savivaldą, mieste buvo panaikintos žemės, pilies, tribunolo teisės, o bylos buvo sprendžiamos pagal Magdeburgo, arba saksų teisę. Miesto savivaldai atstovavo magistratas, kuris galėjo spręsti įvairius teisinius, administracinius ir ūkinius klausimus. Kėdainių magistratą sudarė: vaitas, du burmistrai, keturi arba šeši teismo tarėjai, raštininkas, penki arba šeši suolininkai, iždininkas, iždo raštininkas, antstolis, cechų dekanas.

Magistrato institucijos

Pagrindinės magistrato institucijos buvo vaitas su suolininkais, burmistras su taryba ir decemvyratas. Magistrato teismą sudarė atskirai posėdžiavę vaito ir burmistro teismai. Kadangi XVII a. Kėdainiuose faktiškai buvo du miestai - Senieji Kėdainiai ir Naujieji Kėdainiai, arba Jonušava - jie turėjo vieną bendrą magistratą, bet du skirtingus herbus, antspaudus ir kai kurias teises.

Vaitas buvo dvaro atstovas miesto magistrate ir aukščiausias vykdomosios valdžios pareigūnas. Nuo 1590 m. iki 1647 m. vaitą Kėdainiuose iki gyvos galvos arba savanoriško jo atsistatydinimo skirdavo dvaro savininkas.

Vaito rinkimus 1647 m. reglamentavo Jonušas Radvila. Jis leido patiems miestiečiams siūlyti 4 kandidatus iš pasiturinčiųjų LDK bajorų, o išrinktąjį miesto savininkas patvirtindavo raštu. Vėliau, miestiečių prašymu, buvo patvirtinta tvarka, pagal kurią vaitu galėjo būti renkamas tik sėslus ir turtingas Kėdainių gyventojas, kurio turtas būtų ne mažesnis nei 1000 auksinų vertės. 1653 m. Jonušo Radvilos patvirtintuose miesto nuostatų papildymuose nurodyta, kad vaito teismas teisėtas tik dalyvaujant vaitui ar jo pavaduotojui lantvaičiui ir trims suolininkams.

Vaitas spręsdavo tik baudžiamąsias bylas. Jo nuosprendžiai būdavo galutiniai, išskyrus mirties nuosprendžius, kuriuos per apeliaciją buvo galima pateikti dvaro asesorių teismui. Už dalyvavimą teisme vaitui ir suolininkams buvo sumokama pusė teisminės rinkliavos. Vaito teisme buvo reikalaujama, kad visi pareigūnai ir teisiamieji elgtųsi oriai ir pagarbiai, niekam negrasintų ir nieko neįžeidinėtų, o pažeidusiems šią tvarką galėjo būti keliama byla.

Vaitas daugeliu atvejų vykdė dvaro jurisdikciją, o tai rodė magistrato galių ribotumą ir didelę miesto priklausomybę nuo dvaro.

Burmistras vadovavo tarėjų teismui, kuris sprendė civilines bylas - turto pirkimus ir pardavimus, paveldėjimus, dovanojimus ir kitokius turto paskirstymus. Kėdainiuose buvo renkamas ne vienas, bet du burmistrai. Vienas jų ėjo pagrindines prezidento pareigas, o kitas jį pavadavo. Kiekvienas burmistras turėjo savo atskirą ženklą, kuriuo ženklino rotušėje saugomus pavyzdinius ilgio matus ir saikų tūrius, būtų galima žinoti, kuriais metais ir kam esant valdžioje vienas ir kitas saikas bei matas buvo pagaminti, prižiūrėti, kad saikai ir ilgio matai nebūtų falsifikuojami.

Ne visuomet burmistrai tinkamai eidavo savo pareigas. Štai 1761 m. vasario 13 d. Kėdainių magistrato sesijoje suolininkas Juozapas Ruševskis kritikavo burmistrus Martyną Gulbiną ir Juozapą Valentinovičių. Pirmajam kliuvo už tai, kad jis netinkamas šioms pareigoms ir atsisakė parodyti iš kunigaikščio Mykolo Kazimiero Radvilos parvežtą raštą. Antrasis buvo peikiamas už mėginimą sušaukti magistrato sesiją ne įprastoje vietojė - rotušėje, o lantvaičio Kazimiero Jasulovičiaus karčemoje. 

Kartais magistrato teismo nuosprendžiai būdavo gana griežti. Štai 1790 m. batsiuvių cecho meistras Jokūbas Jackevičius už nepagarbą vyresnybei ir atsisakymą komendantui suteikti arklius pastotei, buvo nubaustas prie rotušės nuplakti 30 rykščių ir komendantą viešai atsiprašyti. 

Decemvyratas buvo institucija, renkama į magistratą iš dešimties miestiečių ir amatininkų cechų atstovų. Jie dalyvaudavo kasmetiniuose magistrato narių rinkimuose, kontroliuodavo magistrato priimamus sprendimus, jo pajamas ir išlaidas, buvo atsakingi už miestiečių karinį parengimą.

Decemvyrato nariai, duodami priesaiką, įsipareigodavo rūpintis miesto gerove, saugoti teises ir laisves, neleisti daryti žalos, tvarkyti patikėtas lėšas, noriai ir gerai atlikti visus patikėtus reikalus. Jie privalėjo neatskleisti miesto paslapčių, padėti vaito ir burmistro teismams, renkant pareigūnus, žiūrėti ne savo asmeninės naudos, o miesto interesų.

Decemvyrato nariai turėjo kontroliuoti, kaip magistratas laikosi miestui suteiktų teisių ir laisvių, dalyvauti visose magistrato veiklos srityse. Rotušėje, kai vykdavo teismai ar kiti renginiai, decemvyrato nariai turėdavo sėdėti prie jiems skirto stalo. Jie iš savo tarpo turėjo išsirinkti vadovą, kuris vadinosi dekanu. Į posėdžius jie, kaip ir kiti magistrato nariai, turėdavo ateiti be ginklų. Dekanas privalėjo prižiūrėti, kad decemvyrato nariai netrukdytų teismo eigai, kalbėtų tik dekanui, burmistrui ar vaitui leidus. Kalbėti jie turėjo trumpai, aiškiai ir taktiškai, be įžeidžiančių žodžių.

Lantvaitis buvo vaito pavaduotojas. Jis turėjo būti renkamas iš “gerą” nekilnojamąjį turtą turinčių tarėjų. Kandidatūrą lantvaičiui parinkdavo vaitas, burmistrai ir kiti tarėjai bei decemvyrato nariai. 

Magistrato rinkimai

Magistrato rinkimai vykdavo vėlyvą pavasarį, per Šv.Trejybės šventę. Rinkimų terminą patvirtino LDK didysis kunigaikštis ir Lenkijos karalius. Magistrato knygos ir aktai buvo saugomi pas prisiekusį raštininką. Visi dokumentai buvo rašomi lotyniškai, o bylos – lenkiškai.

Pirmoji magistrato institucija, iš kurios vėliau būdavo renkami kiti pareigūnai, buvo decemvyratas. Iš jo narių buvo renkami suolininkai, iš suolininkų - tarėjai, iš tarėjų - burmistrai ir lantvaičiai, o iš burmistrų - vaitai. Kai kurie pareigūnai karjeros laiptais kildavo nuo žemiausios pakopos, kiti ilgai neužsibūdavo, o treti darbą magistrate laikė pragyvenimo šaltiniu, todėl kaitaliodavo savo pareigas, nepaisydami eiliškumo.

Magistrato pareigūnais turėjo būti renkami įvairių tautybių ir tikėjimo pasiturintys miesto gyventojai. Į decemvyratą turėjo būti renkami keturi svetimtaučiai, du - suolininkais, du - tarėjais ir vienas burmistru. Jeigu šis santykis būdavo pažeidžiamas, svetimtaučiai galėjo kreiptis į teismą. Žinoma, kad per visą Kėdainių magistrato egzistavimo laiką (nuo 1590 m. iki 1795 m.), iš 225 magistrato pareigūnų 43 buvo škotai (19,1 % visų pareigūnų) ir 18 - vokiečiai (8 % visų pareigūnų). Taigi iš visų žinomų Kėdainių magistrato pareigūnų svetimtaučių buvo 61 asmuo arba 27,1 % visų magistrato narių.

Rotušė – miesto savivaldos ir visuomeninio gyvenimo centras.

Kėdainių rotušė yra viena iš trijų Lietuvoje išlikusių rotušių. Be Kėdainių rotušės yra Vilniuje ir Kaune. XVI- XVIII a. jos buvo 80 Lietuvos miestų ir miestelių.

Rotušė Kėdainiuose buvo pastatyta 1652 - 1654 m. Didžiosios rinkos aikštės šiaurės vakariniame pakraštyje, dviejų čia stovėjusių mūrinių namų vietoje. Vienas namas stovėjo galu į turgaus aikštę, ir jame veikė reformatų mokykla, kitas namas šonu šliejosi prie turgaus aikštės, ir jame buvo įrengti butai reformatų mokyklos mokytojams bei mokiniams.

Mūrijant rotušę, abu namai buvo iš pagrindų rekonstruoti: ant jų pastatyti antrieji aukštai, iškeltas status dvišlaitis stogas, namai sujungti dviejų aukštų priestatu, o po juo padaryti skliautuoti vartai į rotušės kiemą. Rekonstruotas pastatas įgavo L raidės planą ir renesansinį stilių: jo fasadų sienų plokštumos buvo suskaidytos piliastrais, kurie viršuje rėmėsi į profiliuotą karnizą, o antro aukšto langai įrėminti profiliuotomis juostomis ir viršuje papuošti trikampiais sandrikais. Virš rotušės, ties skliautuotais vartais, iškilo mūrinis bokštas su laikrodžiu, dviem varpais ir ilgu stiebu miesto vėliavai iškelti.

Pirmo rotušės aukšto patalpos buvo skirtos ilgio matų ir saikų tūrių etalonams saugoti ir svarstyklėms laikyti. Čia taip pat įsikūrė parduotuvės, kurias už 20 auksinų metinį mokestį nuomojo pasiturintys škotai. Vienoje rotušės patalpoje įsikūrė viena pirmųjų Lietuvoje vaistinių. Patalpą vaistinei nuomojo škotas Tomas Čenčeris.

Antrame rotušės aukšte įsikūrė abiejų miestų – Senųjų Kėdainių ir Jonušavos – įstaigos: teismas, raštinė, vaito ir burmistro kambariai, archyvas. Viena patalpa buvo skirta miesto iždui laikyti, kita - pirklių bei amatininkų susirinkimams vesti. Ne visada tokios patalpų paskirties būdavo laikomasi. 1666 m. kunigaikštis Boguslavas Radvila pareikalavo, kad teismo patalpose nebūtų renkama turgaus rinkliava ir būtų iškeltas ten gyvenęs ir degtinės šinkavimu vertęsis škotas Jokūbas Kiūkas.

Rotušės rūsyje buvo įrengtas kalėjimas ir patalpa budeliui. Nors budelio miestiečiai nemėgo, jis buvo labai reikalingas miestui asmuo. Jį magistratas vienu metu buvo “paskolinęs” sostinei Vilniui, kur jam už vagies galvos nukirsdinimą sumokėta 30 auksinų.

Rotušės archyve buvo saugomos miesto privilegijų, teisių ir nuostatų knygos, magistrato posėdžių ir nutarimų protokolai, testamentai, teismo procesų ir pajamų knygos.

Rotušėje vykusiuose posėdžiuose magistrato dalyviai kalbėjo lenkiškai, o svarbesnius dokumentus rašė lotyniškai. Imigrantams škotams ir vokiečiams buvo leista į magistratą kreiptis savo gimtosiomis kalbomis. Dėl to lietuviai buvo nepatenkinti ir miesto savininkams dažnai skundėsi, kad magistrato pareigūnai juos ignoruoja. Tačiau miesto savininkai svetimšaliams teikdavo ypatingą globą, kadangi šie materialiai buvo daug pranašesni už daugumą vietinių kėdainiškių.

Abu rotušės bokšto laikrodžio varpai skelbė magistrato posėdžių pradžią ir pabaigą, kvietė pirklių brolijos ir amatininkų cechų narius į susirinkimus, karines pratybas ir paradus. Virš rotušės plevėsavusi vėliava buvo ne tik miesto garbės simbolis. Ji turėjo ir praktinę paskirtį, kadangi turgaus dieną ją iškėlus buvo skelbiama turgaus pradžia, o nuleidus - pabaiga. Be to, turgaus dieną iškėlus vėliavą prekeiviams buvo leidžiama prekiauti tik mažmenine prekyba, o nuleidus ją, prekiauti buvo galima ir urmu.

Bokšto laikrodis prieš prasidedant 1655 m. karui su Maskva ir Švedija buvo atiduotas saugoti Tilžės laikrodininkui, tačiau pasibaigus karui miestiečiai skundėsi, kad svarbiausių laikrodžio detalių jie dar nėra atgavę. Miesto savininko kunigaikščio Boguslavo Radvilos nurodymu, laikrodis Kėdainiams 1666 m. grąžintas, tačiau jis buvo be kai kurių dalių ir smarkiai apgadintas. Sutaisytas ir su dviem varpais užkeltas į rotušės bokštą, laikrodis miestui tarnavo iki 1770 m. Tais metais rotušė sudegė, o iš sudegusio pastato buvo išgelbėtas tik vienas, 180 kg. svėręs laikrodžio varpas. Po gaisro praėjus septyneriems metams miesto savininko Karolio Stanislovo Radvilos dvarų generalinis komisaras pulkininkas Mykolas Radziševskis rašė, kad “Kėdainiuose buvusi puošni, nemažai lėšų mūsų pirmtakams kainavusi mūrinė rotušė dėl magistrato ponų neapdairumo, o dar labiau dėl nesirūpinimo, yra nuniokota, apirusi, jos griuvėsių plytos, akmenys ištampyti ir savo reikalams panaudoti. Todėl įsakau magistratui kuo greičiau užkirsti kelią rotušės griovimui ir ją atstatyti.” 

Rotušė buvo suremontuota tik po dešimties metų. Jos remontu rūpinosi specialiai tam paskirti trys magistrato pareigūnai, o miestiečiai buvo įpareigoti valyti griuvėsius, gabenti akmenis ir vežti plytas iš Dotnuvoje esančios plytinės.

1795 m. carinei Rusijai okupavus Lietuvą, Kėdainiuose kaip ir kituose Lietuvos miestuose, buvo panaikinta savivalda. Ją miestiečių prašymų 1805 – 1817 m. buvo atkūręs tuometinis miesto savininkas Dominykas Jeronimas Radvila, tačiau rotušės pastato paskirtis jau buvo kita: pirmame pastato aukšte buvo įrengtos krautuvės, o antrame - butai. Nuo 1835 m. rotušės pastate veikė penkių klasių bajorų mokykla, kuri vėliau buvo perkelta į pastatą Didžiojoje gatvėje.

Iki I Pasaulinio karo rotušės pastatas turėjo aukštą ir statų stogą, kurį dengė olandiško tipo pusiau cilindro formos raudonos čerpės. Per 1916 m. gaisrą rotušės stogas sudegė. Po gaisro jis buvo rekonstruotas: stogas padarytas žemas, plokščias ir uždengtas skarda. Pakeitus stogą, pasikeitė pastato tūris ir išorė. 

Iki šiol nežinoma, ar Didžiojoje rinkoje 1652 – 1654 m. pastatytoji rotušė buvo pirmoji Kėdainiuose. Mat Magdeburgo teises Kėdainiai gavo 1590 m., todėl neaišku kur daugiau kaip 60 metų posėdžiavo magistratas, vyko teismai, buvo laikomi pavyzdiniai ilgio matai, saikai ir t. t. Kad iki 1652 m. Kėdainiuose būta rotušės byloja 1647 m. Jonušo Radvilos surašytų magdeburgiškos teisės taisyklių 5–tas punktas, kuriame nurodyta, kad “magistrato rinkimai prasideda pamaldomis bažnyčioje, o paskui tam tikra tvarka tęsiasi rotušėje”. Be to, 1649 m. paskelbtoje Jonušo Radvilos instrukcijoje Kėdainiams buvo reikalaujama, kad abiejų miestų antspaudai būtų laikomi rotušėje ir vienoje skrynioje, o 1652 m. miesto nuostatuose nurodyta, kad tvarkos pažeidėjus būtina pristatyti į rotušę. Vadinasi, iki 1652 m. Kėdainiuose tikrai būta rotušės, tačiau kur ji stovėjo, dokumentuose nenurodyta.

Spėjama, kad pirmoji miesto rotušė buvo pastatyta Senojoje rinkoje, kuri iki XVI a. pabaigos buvo pagrindinė miesto turgavietė. 1991 m. čia buvo atkastas gotikinio mūro kvadratinis rūsys. Nustatyta, kad rūsys buvo sumūrytas XVI a. pabaigoje tuometinės turgavietės viduryje. Ant jo stovėjęs mūrinis namas sudegė per 1598 m. gaisrą. Tais laikais statyti namus aikštės viduryje privatiems asmenims nebuvo leidžiama. Todėl spėjama, kad mūriniame name buvo įsikūrusi pirmoji Kėdainių rotušė, o rūsyje veikė pirmasis miesto kalėjimas. Tikėtina, kad ateityje šią prielaidą patvirtins arba paneigs platesni archeologiniai tyrimai. 

